Henrik Vuornos

Henrik Jeremias Vuornos (s. 27. kesäkuuta 1993 Tampere) on suomalainen kokoomuslainen poliitikko. Hän on toiminut kansanedustajana Uudenmaan vaalipiiristä tammikuusta 2025 alkaen. Aiemmin Vuornos työskenteli pääministeri Petteri Orpon erityisavustajana ja kokoomuksen ministeriryhmän sihteerinä vuosina 2023–2025. 
Vuornos on ollut kokoomuksen suurimman piirin Uudenmaan Kokoomuksen puheenjohtaja vuodesta 2025. Vuosina 2021–2023 Vuornos toimi Espoon kaupunginhallituksen puheenjohtajana.
Vuornos on ollut Espoon kaupunginvaltuuston jäsen vuodesta 2012 alkaen. Vuosina 2017–2021 hän toimi Espoon Kokoomuksen valtuustoryhmän puheenjohtajana. Vuornos on toiminut Espoon kaupunginhallituksessa, Uudenmaan maakuntavaltuustossa sekä Espoon modernin taiteen museo Emman hallituksessa.
Ura.
Vuornos kirjoitti ylioppilaaksi Kauniaisten lukiosta vuonna 2012. Hän suoritti varusmiespalveluksensa Uudenmaan prikaatissa Dragsvikissa ja toimi reserviupseerikurssinsa (kurssi 243) oppilaskunnan pääsihteerinä. Vuornos toimi Varusmiesliiton puheenjohtajana vuonna 2015.
Vuornos on opiskellut Helsingin yliopistossa taloustiedettä. Hänen pro gradu -tutkielmansa käsitteli hyvinvointialueiden rahoitusmallin kannustinongelmia. Vuornos oli 2025 edelleen valtiotieteen ylioppilas, sillä hänellä oli matematiikan opintoja suorittamatta.
Vuornos työskenteli eduskunnassa opetus- ja kulttuuriministeri Sanni Grahn-Laasosen avustajana vuosina 2015–2016. Hän toimi myös ulkomaankauppa- ja kehitysministeri Kai Mykkäsen erityisavustajana, kunnes siirtyi opetus- ja kulttuuriministeri Grahn-Laasosen erityisavustajaksi vuonna 2017.
Vuornos työskenteli vuosina 2016–2017 kokoomuksen eduskuntaryhmän tiedotussihteerinä. Hän toimi Kokoomusnuorten puheenjohtajana tammikuusta 2018 kesäkuuhun 2019. Eduskuntavaaleissa 2019 Vuornos sai Uudenmaan vaalipiirissä 2 860 ääntä, muttei tullut valituksi.
Kesäkuussa 2019 Vuornos aloitti kokoomuksen puoluejohdon erityisavustajana.
Kuntavaaleissa 2021 Vuornos oli kokoomuksen Espoon listan viides 1971 äänellään. Elokuussa 2021 Espoon kaupunginvaltuusto valitsi hänet Espoon kaupunginhallituksen puheenjohtajaksi.Eduskuntavaaleissa 2023 Vuornos sai Uudenmaan vaalipiirissä 4033 ääntä, muttei tullut valituksi. Hänen edelleen ylsivät viimeinen läpimenijä Pihla Keto-Huovinen ja varasijalle jäänyt Martin Paasi. Orpon hallituksen hallitusneuvotteluissa Vuornos toimi kokoomuksen koordinaattorina puheenjohtajapöydässä. Kesäkuussa 2024 Vuornos nousi ensimmäiseksi varakansanedustajaksi Pekka Toverin tultua valituksi Euroopan parlamenttiin. 
Kesäkuussa 2023 Vuornos aloitti pääministeri Petteri Orpon erityisavustajana sekä kokoomuksen ministeriryhmän sihteerinä ja hänen tilalleen kaupunginhallituksen puheenjohtajaksi nousi Mervi Katainen. 
Tammikuussa 2025 Vuornos nousi eduskuntaan varasijalta Kai Mykkäsen siirryttyä Espoon kaupunginjohtajaksi. Eduskunnassa hän on työelämä- ja tasa-arvovaliokunnan jäsen sekä sosiaali- ja terveysvaliokunnan ja hallintovaliokunnan varajäsen. Lisäksi Vuornos nousee parlamentaarisen TKI-seurantaryhmän puheenjohtajaksi.
Näkemykset.
Arvot.
Vuornos sijoittuu vaalikonevastausten perusteella oikeistoon. "Helsingin Sanomien" vaalikoneen käyttämällä GAL–TAN-jakaumalla Vuornos on kallellaan liberaalivihreyteen (GAL). HS:n vaalikoneeseen Vuornoksen antamissa näkemyksissä korostuu voimakkaimmin oikeistolaiset mielipiteet.
Vuornos on markkina- ja arvoliberaali. Hän kannattaa vastuullista taloudenpitoa, kunnianhimoista kaupunkipolitiikkaa, kansainvälisyyttä ja ympäristöarvoja. 
Vuornos kertoo tärkeimmiksi arvoikseen vapauden, kannustavuuden, sivistyksen, suvaitsevaisuuden ja mahdollisuuksien tasa-arvon.
Yksityiselämä.
Vuornoksen sotilasarvo on luutnantti. Hän harrastaa juoksemista, golfia, lukemista ja partiota.
Vuornoksella on kaksi poikaa vuonna 2025 päättyneestä avioliitosta.